**Φιλοσοφία - Σκοπιμότητα**

Οι μαθητές/τριες, ως πολίτες του κόσμου, είναι σημαντικό να προβληματίζονται για όσα συμβαίνουν γύρω τους σε ατομικό, τοπικό αλλά και παγκόσμιο επίπεδο, να αντιλαμβάνονται τη σχέση τους με το περιβάλλον γύρω τους, πώς το επηρεάζουν και πώς επηρεάζονται από αυτό. Απώτερος στόχος είναι η εκπαίδευση σε θέματα αειφορίας, η ανθεκτικότητα, η βιωσιμότητα και η ενεργός δράση των πολιτών.

Σκοπός του προγράμματος είναι η εξοικείωση των μαθητών/τριών, και ιδανικά της ευρύτερης σχολικής κοινότητας, με τους 17 Στόχους για τη Βιώσιμη Ανάπτυξη, όπως διαμορφώθηκαν από τον Οργανισμό Ηνωμένων Εθνών (<https://sdgs.un.org/goals>). Αυτοί παραμένουν στο επίκεντρο της Ατζέντας για το 2030 (<https://sdgs.un.org/2030agenda>) και αποτελούν παγκόσμια πρόκληση για ένα καλύτερο μέλλον.

Πιο συγκεκριμένα, το πρόγραμμα αφορά στον δεύτερο θεματικό κύκλο των εργαστηρίων δεξιοτήτων με τίτλο «Φροντίζω το περιβάλλον» και την υποθεματική «Οικολογία-Παγκόσμια και Τοπική Φυσική Κληρονομιά» με συνδυαστική εστίαση κυρίως στις δεξιότητες ζωής, που όπως έχουν διατυπωθεί στο πλαίσιο των εργαστηρίων δεξιοτήτων εστιάζουν στα εξής:

Β1. Δεξιότητες της κοινωνικής ζωής (Κοινωνικές δεξιότητες, Ενσυναίσθηση και ευαισθησία, Πολιτειότητα, Προσαρμοστικότητα, Ανθεκτικότητα, Υπευθυνότητα, Αυτομέριμνα)

Β2. Δεξιότητες ψηφιακής ιθαγένειας (Ευχέρεια στην ηλεκτρονική διακυβέρνηση, ψηφιακή πολιτειότητα, Ασφαλής πλοήγηση στο διαδίκτυο, Προστασία από εξαρτητικές συμπεριφορές στις τεχνολογίες, ανθεκτικότητα)

Β3. Δεξιότητες κοινωνικής ενσυναίσθησης (Ενσυναίσθηση και ευαισθησία, Διαμεσολάβηση, Επίλυση συγκρούσεων, Πολιτειότητα)

Β4. Δεξιότητες επιχειρηματικότητας (Πρωτοβουλία, Οργανωτική ικανότητα, Προγραμματισμός, Παραγωγικότητα, Αποτελεσματικότητα)

Στη Δ΄ τάξη, και μετά από μια σειρά εργαστηρίων δεξιοτήτων που σχετίζονται με το περιβάλλον αλλά και με τους υπόλοιπους θεματικούς κύκλους, οι μαθητές/τριες μπορούν να ασχοληθούν πιο ολιστικά με θεματικές που αφορούν την αειφορία και τη βιώσιμη ανάπτυξη. Εφόσον υπάρξει ενδιαφέρον από την πλευρά των μαθητών/τριών για περαιτέρω διερεύνηση στο συγκεκριμένο πεδίο, μπορούν να προχωρήσουν σε βάθος μέσα από το μάθημα της Μελέτης Περιβάλλοντος.