|  |
| --- |
| **Αξιολόγηση Εργαστηρίου - Συνολική αποτίμηση & αναστοχασμός πάνω στην υλοποίηση - Εκδηλώσεις διάχυσης**  Η αξιολόγηση με στόχο τη διαρκή βελτίωση χρειάζεται να είναι εγγενές μέρος του προγράμματος σε διάφορα χρονικά σημεία. Στην αρχή, μπορεί να βοηθήσει να ανιχνευθούν προσδοκίες, ανάγκες, επιθυμίες, ιδέες και προηγούμενες γνώσεις των μαθητών/τριών. Κατά τη διάρκεια ανάπτυξης των εργαστηρίων δύναται να αναδείξει αδύναμα σημεία που μπορούν να βελτιωθούν ή να επισημάνει διαστάσεις που σε άλλη περίπτωση θα περνούσαν απαρατήρητες. Στο τέλος, είναι απαραίτητη η γενική αποτίμηση του προγράμματος αλλά και της συνολικότερης εμπειρίας για τους/τις εμπλεκόμενους/ες σε ατομικό επίπεδο, σε ομαδικό επίπεδο, αλλά και σε επίπεδο σχεδιασμού και υλοποίησης, διαδικασία που μπορεί να βοηθήσει σε μελλοντικές εφαρμογές του. Έχουν προβλεφθεί δραστηριότητες τέτοιου τύπου στη ροή του συγκεκριμένου προγράμματος για τους 17 Στόχους Βιώσιμης Ανάπτυξης, για παράδειγμα, στην αρχή και στο τέλος με την έκφραση των προσδοκιών των μαθητών/τριών, με ανατροφοδότηση που προσφέρει η ολομέλεια της τάξης στη δουλειά που υλοποιήθηκε σε ομάδες εργασίας και στο τέλος με την αποτίμηση της συνολικής εμπειρίας και τον αναστοχασμό που στοχεύει στην ανάδειξη μεταγνωστικών διαστάσεων για τον τρόπο που δουλεύουν οι μαθητές/τριες ή/και σημείων που μπορούν να βελτιωθούν σε μελλοντικές εφαρμογές του προγράμματος.  Οι εκδηλώσεις διάχυσης που προτείνονται στο πλαίσιο του προγράμματος εντάσσονται στην προσπάθεια συμπερίληψης και ευαισθητοποίησης όλης της σχολικής κοινότητας. Είναι σημαντική η εξωστρέφεια των προγραμμάτων και η εμπλοκή περισσότερων ατόμων σε αυτά. Τα περιβαλλοντικά θέματα δεν αφορούν μόνο λίγους και η εμπειρία για τους μαθητές και τις μαθήτριες διευρύνεται αφού αντιλαμβάνονται και νιώθουν τη σημαντικότητα του θέματος, την προσπάθειά τους, τη δέσμευσή τους και τη διαφορά που μπορεί να κάνουν με την ενεργό δράση τους σε έναν κόσμο και σε ένα μέλλον που τους ανήκει. |